Martin Bester, gebore in Bethal, Oos-Transvaal, is 'n Suid-Afrikaanse sanger, akteur, radio-omroeper en televisiepersoonlikheid en woon in Johannesburg. Bester is ook die hoofsanger van die groep Kinky Robot en ontvanger van vele toekennings. Bester se oggendprogram op Jacaranda FM, The Breakfast, word gelys as een van die gewildste radioprogramme onder luisteraars, omdat hulle kan identifiseer met die onderwerpe wat hy aanraak. Bester is in Bethal (in die ou Oos-Transvaal) gebore en het grootgeword in Port Elizabeth in die Oos-Kaap. Bester het sy loopbaan in die uitsaaiwese reeds as eerstejaarstudent begin, toe hy as omroeper by die studente-radiostasie op die kampus van die Universiteit van Port Elizabeth aangesluit het, waar hy Sielkunde en isiXhosa studeer het. Hy het hierna die geleentheid gekry om as omroeper by Algoa FM te werk. Terwyl Bester nog werksaam by Algoa FM was, het hy 'n aanbod gekry om as omroeper by Jacaranda FM te werk, wat Suid-Afrika se grootste kommersiële radiostasie is. Hy het by Jacaranda FM begin in die tydgleuf van 16:00 tot 19:00 met The Martin Bester Drive Show, om die namiddagprogram te dek en hy is twee keer daarvoor met 'n MTN Radio-toekenning vereer.